Johs. Poulsen (RV), 2006-11-23:
Nu tror jeg, det vil være en nyhed for rigtig, rigtig mange, hvis det var sådan, at man stod her og påstod, som der jo lå i Dansk Folkepartis ordførers spørgsmål, at investeringer i miljøpolitik ikke er investeringer i arbejdspladser.
Det tror jeg vil være en nyhed for mange.
Jeg tror, de fleste, der har beskæftiget sig med det her i mere end 5 minutter, godt ved, at investeringer på miljøområdet også giver afkast i form af arbejdspladser.
Det, jeg har klandret Dansk Folkeparti for at være med til sammen med regeringspartierne, er at opføre et stort bluffnummer, der går på, at man har fjernet 260 mio. kr. i 2007 og 260 mio. kr. i 2008, og så har man flyttet dem over i Miljøministeriet, og så prøver man at få det til at se ud, som om man gør en større indsats på det felt.
Det er nu engang et stort bluffnummer.
Igen vil jeg sige, at der ingen tvivl er om, at det, der fremføres af den konservative ordfører, er heroisk, og efter min opfattelse kan man også have meget sympati for det, men det, at den konservative ordfører selv tror på, at det flytter noget, har i hvert fald i det her tilfælde ikke flyttet bjerge.
Vi må konstatere, at det eneste, det har gjort, er at flytte penge fra et ministerium til et andet.
Og der er det så, at jeg prøvede at spørge Dansk Folkepartis ordfører, om hundrede kroner i den ene hånd er mere værd end hundrede kroner i den anden hånd.
M022S14881543tojo.fm Page 1506 Wednesday, February 7, 2007 12:44 PM
Jeg synes, man er i gang med at gennemføre et meget stort bluffnummer på det her område, og jeg synes, det ville klæde regeringen og den ordfører, som det jo trods alt normalt er til at få en fornuftig snak med på det her område, at man også anerkendte, at det altså er begrænset, hvad man på den måde skaber af nye resultater ved at flytte rundt på pengene.
Jeg anerkender, at man inden for Miljøministeriets område dermed nu kan sige: Vi investerer mere, end vi har gjort tidligere.
Men hvad hjælper det, når man har flyttet det fra en anden hylde?
Kan vi ikke få en åben og ærlig diskussion om det i stedet for?
Jeg ved godt, at det overhovedet ikke har været fremme i offentligheden, jeg ved godt, at det overhovedet ikke har været diskuteret endnu, at tingene forholder sig sådan, men kunne vi ikke få en ærlig diskussion af, om det nu også er den klogeste måde at gøre tingene på?
Jeg er glad for, at Dansk Folkepartis ordfører forudser en parlamentarisk situation, der er anderledes.
Det er fuldstændig rigtigt, at det vil give nogle andre muligheder i 2009, og jeg kan naturligvis glæde mig over, at man også i Dansk Folkeparti er derhenne, hvor det vil betyde noget andet.
Nej, der er ikke tale om surhed eller noget som helst andet.
Der er tale om en påpegning af, at forspildte muligheder nu engang er forspildte muligheder.
Og hvorfor ikke sætte ind på nuværende tidspunkt, når vi har den viden, der skal til på en række områder, med handling, således at det ikke bare bliver til ord, som vi så ofte oplever heroppefra.
Ikke mindst fra Dansk Folkepartis side oplever vi tit, at når miljøpolitikken skal konkretiseres, bliver det bare til svævende ord.
Vi synes, at man i stedet for burde bruge den viden, der er nu, til at sætte handling bag, og det er jo det, der er hele baggrunden for, at vi har fremsat et andet forslag til vedtagelse sammen med resten af oppositionen i dag.